སྒང་སྟེང་སྤྲུལ་སྐུ་སྐུ་ཕྲེང་གཉིསཔ་བསྟན་འཛིན་ལེགས་པའི་དོན་གྲུབ་མཆོག་ཡབ་མང་སྡེ་བོན་སྦིས་ཆོས་རྗེ་སྨྱོས་རབས་༢༩པ་འཕྲིན་ལས་དབང་ཆེན་དང་ཡུམ་ཡེ་ཤེས་མཁའ་འགྲོ་མའི་མཚན་ལྡན་ཝ་ཅན་ངར་པའི་ཞལ་ངོ་ཕ་ཇོ་འབྲུག་སྒོམ་ཞིག་པོའི་གདུང་རིགས་ལས་བྱོན་མི་བུ་ཁྲིད་ལྷ་མོ་གཉིས་ཀྱི་སྲས་ལུ་སྤྱི་ལོ་༡༦༤༥དང་རབ་བྱུང་༡༡པའི་ཤིང་བྱ་ལོ་འགོ་ཟླཝ་༡༡པའི་ཚེས་༨ཀྱི་དྲོ་པ་ཉི་མའི་རྩེ་དང་སྦྲགས་ཏེ་ངོ་མཚར་བའི་རྟགས་མཚན་དུ་མ་དང་བཅས་སྐུ་འཁྲུངས་ནུག།གསུང་བྱོན་ཤེས་ཙམ་ལས་སྐུ་གོང་མའི་བག་ཆགས་སད་སྟོབས་ཀྱིས་ཁོ་རའི་གདན་ས་དང་ཆིབས་རྟ།གྲྭ་བཙུན་ཚུ་མང་ཤོས་ཀྱི་མིང་གསུངས་པའི་ཁར་ངོ་ཡང་མཁྱེནམ་ལས་ཀུན་གྱིས་དད་པ་དང་ཡིད་ཆེས་ཀྱི་གནས་ལུ་གྱུར།རྗེ་བླ་མ་ཀུན་མཁྱེན་ཚུལ་ཁྲིམས་རྡོ་རྗེ་གིས་པདྨ་འཕྲིན་ལས་ཀྱི་ཡང་སྲིད་འཁྲུལ་མེད་ཨིནམ་མཁྱེན་ཏེ་དཔལ་སྒང་སྟེང་གསང་སྔགས་ཆོས་གླིང་གི་གདན་སར་སྤྱན་དྲངས་ཏེ་མངའ་གསོལ་རྒྱས་པར་མཛད་ནུག།